**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο** **περί Καταστολής του Εγκλήματος (Ελεγχόμενη Παράδοση και Άλλες Ειδικές Διατάξεις) Νόμος του 2021»**

**Παρόντες:**

 Νίκος Τορναρίτης, πρόεδρος Γιώργος Κουκουμάς

 Φωτεινή Τσιρίδου Πανίκος Λεωνίδου

 Νίκος Γεωργίου Σωτήρης Ιωάννου

 Άριστος Δαμιανού Κωστής Ευσταθίου

 Ανδρέας Πασιουρτίδης Χαράλαμπος Θεοπέμπτου

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 13 και 27 Οκτωβρίου 2021 και στις 10 Ιανουαρίου 2022. Στο πλαίσιο της συζήτησης κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, του Τμήματος Τελωνείων του Υπουργείου Οικονομικών και της Νομικής Υπηρεσίας της Δημοκρατίας. Η Μονάδα Καταπολέμησης Αδικημάτων Συγκάλυψης (ΜΟΚΑΣ), παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Στο στάδιο της συζήτησης του νομοσχεδίου ενώπιον της επιτροπής παρευρέθηκε επίσης το μέλος της επιτροπής κ. Χριστιάνα Ερωτοκρίτου.

 Σκοπός του νομοσχεδίου είναι η παροχή στις αρχές επιβολής του νόμου της δυνατότητας διενέργειας ελεγχόμενης παράδοσης, πέραν των αδικημάτων που ήδη προβλέπονται στον υφιστάμενο νόμο, και σε αδικήματα που είναι σχετικά με τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας με τη χρήση ρευστών διαθεσίμων όπως ο όρος αυτός ερμηνεύεται στην πράξη της Ευρωπαϊκής Ένωσης με τίτλο «Κανονισμός (ΕΕ) 1672/2018 του Ευρωπαϊκού Κοινοβουλίου και του Συμβουλίου της 23ης Οκτωβρίου 2018, σχετικά με τους ελέγχους ρευστών διαθεσίμων που εισέρχονται ή εξέρχονται από την Ένωση και την κατάργηση του κανονισμού (ΕΚ) αριθ. 1889/2005».

 Περαιτέρω, με την προτεινόμενη τροποποίηση διασφαλίζεται η πλήρης συμμόρφωση της Δημοκρατίας με τη σύσταση της Επιτροπής «Moneyval» του Συμβουλίου της Ευρώπης στην Έκθεση Αξιολόγησης της Κύπρου που εκδόθηκε τον Δεκέμβριο του 2019, σε σχέση με τα μέτρα που λαμβάνονται κατά του ξεπλύματος παράνομου χρήματος και της χρηματοδότησης της τρομοκρατίας. Σύμφωνα με τα στοιχεία που κατατέθηκαν ενώπιον της επιτροπής, στην εν λόγω Έκθεση Αξιολόγησης περιλαμβάνεται διαπίστωση ότι στις σχετικές διατάξεις του περί Καταστολής του Εγκλήματος (Ελεγχόμενη Παράδοση και Άλλες Ειδικές Διατάξεις) Νόμου δεν προβλέπεται η διενέργεια ελεγχόμενης παράδοσης όσον αφορά το αδίκημα της διακίνησης ρευστών διαθεσίμων και εσόδων από παράνομες δραστηριότητες που προορίζονται για χρηματοδότηση της τρομοκρατίας και συνεπώς οι ανακριτικές αρχές και οι αρχές επιβολής του νόμου δεν έχουν εξουσία να πραγματοποιήσουν ελεγχόμενη παράδοση κατά τις εν λόγω διακινήσεις.

 Σημειώνεται ότι σύμφωνα με τον περί Καταστολής του Εγκλήματος (Ελεγχόμενη Παράδοση και Άλλες Ειδικές Διατάξεις) Νόμο, ελεγχόμενη παράδοση σημαίνει μέθοδο σύμφωνα με την οποία επιτρέπεται η διέλευση απαγορευμένων ουσιών ή απαγορευμένων αντικειμένων από, προς, ή μέσω της επικράτειας μιας ή περισσότερων χωρών εν γνώσει και υπό την επίβλεψη των αρμόδιων αρχών, με σκοπό την αναγνώριση προσώπων αναμεμιγμένων στη διάπραξη καθορισμένων αδικημάτων που ορίζονται στον νόμο και η οποία διενεργείται σύμφωνα με τις διατάξεις του εν λόγω νόμου.

 Σημειώνεται περαιτέρω ότι ο όρος «ρευστά διαθέσιμα» ερμηνεύεται στον Κανονισμό (ΕΕ) 1672/2018 ως ακολούθως:

1. Μετρητά, ήτοι χαρτονομίσματα και κέρματα που είναι σε κυκλοφορία ως μέσο συναλλαγής ή που ήταν σε κυκλοφορία ως μέσο συναλλαγής και μπορεί ακόμη να αποτελέσουν αντικείμενο συναλλαγής μέσω χρηματοπιστωτικών ιδρυμάτων ή κεντρικών τραπεζών, έναντι χαρτονομισμάτων και κερμάτων που είναι σε κυκλοφορία ως μέσο συναλλαγής.
2. Διαπραγματεύσιμοι τίτλοι στον κομιστή, ήτοι τα ακόλουθα μέσα, εκτός των μετρητών, τα οποία παρέχουν στους κατόχους τους το δικαίωμα αξίωσης χρηματικού ποσού με την προσκόμιση του τίτλου, χωρίς αυτοί να είναι υποχρεωμένοι να αποδείξουν την ταυτότητά τους ή το δικαίωμα αξίωσης του ποσού αυτού:

α. Ταξιδιωτικές επιταγές.

(β) Επιταγές, γραμμάτια ή εντολές πληρωμής στον κομιστή με υπογραφή αλλά με παράλειψη του ονόματος του δικαιούχου, με οπισθογράφηση χωρίς περιορισμό, έχοντας εκδοθεί σε διαταγή εικονικού δικαιούχου, ή άλλως διαμορφωμένοι κατά τρόπο ώστε η κατοχή να συνεπάγεται κυριότητα.

1. Αγαθά που χρησιμοποιούνται ως ιδιαίτερα ρευστοποιήσιμα μέσα αποθήκευσης αξίας, ήτοι αγαθά τα οποία χαρακτηρίζονται από υψηλό δείκτη αξίας προς όγκο, μπορεί να μετατραπούν εύκολα σε μετρητά μέσω προσβάσιμων αγορών διαπραγμάτευσης, με χαμηλό κόστος συναλλαγής και τα οποία αναφέρονται στο Παράρτημα Ι του Κανονισμού (ΕΕ) 1672/2018.
2. Προπληρωμένες κάρτες, ήτοι μη ονομαστικές κάρτες στις οποίες είναι δυνατή η αποθήκευση νομισματικής αξίας ή κεφαλαίων ή παρέχουν πρόσβαση σε νομισματική αξία ή κεφάλαια που μπορεί να χρησιμοποιηθούν για συναλλαγές πληρωμών, για αγορά αγαθών ή υπηρεσιών ή για εξόφληση σε μετρητά και οι οποίες δεν είναι συνδεδεμένες με τραπεζικό λογαριασμό.

 Όλοι όσοι παρευρέθηκαν στη συνεδρίαση συμφώνησαν με τους σκοπούς και τις επιδιώξεις του νομοσχεδίου.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

31η Ιανουαρίου 2022

ΝΚ/ΓΧ/ΜΙ

Αρ. Φακ.: 23.01.062.161-2021